জট কাটল মহম্মদ আলি পার্কের পুজোর! কবে খুলছে মণ্ডপের দরজা?

ওয়েব ডেস্ক: জট কাটল মহম্মদ আলি পার্কের পুজোর (Mohammed Ali Park Durga Puja)। পঞ্চমীতে বন্ধ হলেও ষষ্ঠীতে ফের খুলছে মধ্য কলকাতার এই নামি পুজোর মণ্ডপ। জানা গিয়েছে, রবিবার ফের জনসাধারণের জন্য খুলে যাবে মণ্ডপের দরজা। সুষ্ঠুভাবে এই মণ্ডপ দর্শনের ব্যবস্থা করবে পুলিশ (Kolkata Police)। এদিকে মণ্ডপ বন্ধ রাখায় ক্লাব কর্তৃপক্ষের তরফে সাফাই দিয়ে বলা হয়, “দর্শনার্থীদের যাওয়ার রাস্তা নির্দিষ্ট করতে গিয়ে ভুল বোঝাবুঝি হয়।” তবে পুলিশের আশ্বাস পেয়ে ফের খোলা হচ্ছে মণ্ডপের দরজা।

পঞ্চমীর রাতে ঠাকুর দর্শন করতে গিয়ে হতাশ হন দর্শনার্থীরা। শনিবার রাতে মহম্মদ আলি পার্কের ঠাকুর দর্শন করতে পারলেন না দর্শনার্থীরা। পঞ্চমীর রাতে আচমকা মণ্ডপ সাময়িকভাবে বন্ধ করে দেন উদ্যোক্তারা। পুজো উদ্যোক্তাদের অভিযোগ, এ বছর পুলিশ দর্শনার্থীদের প্রবেশপথের রুট পরিবর্তন করেছে। যার ফলে মণ্ডপে আগের মতো ভিড় হচ্ছে না। দর্শনার্থীরা ঠাকুর দেখতে অন্য পুজো মণ্ডপে চলে যাচ্ছেন।

আরও পড়ুন: মুখ্যমন্ত্রীর উদ্যোগে শুরু হওয়া চেতলা নবনীড় বৃদ্ধাশ্রমে দুর্গাপুজো

প্রতিবাদস্বরূপ উদ্যোক্তারা শনিবার রাতে মণ্ডপের আলো নিভিয়ে দর্শনার্থীদের প্রবেশ বন্ধ করে দেন। যার জেরে ব্যাপক শোরগোল ও বিতর্কের সৃষ্টি হয় এলাকাজুড়ে। সেই সঙ্গে দূর-দূরান্ত থেকে আসা অনেক দর্শনার্থী এদিন মণ্ডপের ভেতরে প্রবেশ করতে না পেরে চরম হতাশ হন।

অন্যদিকে, পঞ্চমীর দিন সন্তোষ মিত্র স্কোয়ারের পুজোকে (Santosh Mitra Sqaure) নিয়ে রাজনৈতিক শোরগোল তৈরি হয়। পুলিশের ভূমিকায় একরাশ ক্ষোভ উগরে দেন বিজেপি নেতা সজল ঘোষ (Sajal Ghosh)। ফেসবুক পোস্টে সজল ঘোষ ব্যারিকেড ভেঙে দর্শনার্থীরা প্রবেশের চেষ্টা করছে এমন ছবি ও ভিডিয়োও পোস্ট করেন।